Žaloba podaná 22. júla 2019 – Forte/Parlament
(vec T-519/19)
Jazyk konania: taliančina
Účastníci konania
Žalobca: Mario Forte (Neapol, Taliansko) (v zastúpení: C. Forte a G. Forte, advokáti)
Žalovaný: Európsky parlament
Návrhy
Žalobca navrhuje, aby Všeobecný súd:
zrušil napadnutý akt,
zrušil akýkoľvek akt, ktorý predchádza napadnutému aktu, súvisí s ním a nasleduje po ňom a ktorý má právne účinky voči žalobcovi,
uložil Európskemu parlamentu povinnosť nahradiť trovy konania.
Dôvody a hlavné tvrdenia
Táto žaloba je podaná proti rozhodnutiu Európskeho parlamentu D(2019)20777 podpísanému pánom Sunem Hansenom, vedúcim Oddelenia pre platy a sociálne nároky poslancov, Riaditeľstva pre finančné a sociálne nároky poslancov, Generálneho riaditeľstva pre financie Európskeho parlamentu, ktorým boli znovu určené nároky na starobný dôchodok po nadobudnutí účinnosti uznesenia Ufficio di Presidenza della Camera dei Deputati (úrad predsedu Poslaneckej snemovne, Taliansko) č. 14/2018 dňa 1. januára 2019 a nariadené vrátenie neoprávnene vyplatených súm.
Žalobné dôvody a hlavné tvrdenia sú podobné žalobným dôvodom a hlavným tvrdeniam vo veciach T-345/19 Santini/Parlament; T-347/19, Falqui/Parlament a T-389/19, Coppo Gavazzi/Parlament.
Žalobca uplatňuje najmä nedostatočné logické odôvodnenie napadnutého rozhodnutia, nedostatočné posúdenie zákonnosti uznesenia č. 14/2018 z hľadiska všeobecných zásad práva Únie, ktorými sú zásady proporcionality, istoty, predvídateľnosti a legitímnej dôvery, ako aj ochrany nadobudnutých práv; porušenie článku 6 ZEÚ, porušenie vykonávacích opatrení Štatútu poslancov Európskeho parlamentu, porušenie finančného nariadenia, porušenie zásad rovnosti a zákazu retroaktivity právnych účinkov, ako aj porušenie zákazu prístupu k súdnej ochrane.
____________